b'\n_START_ARTICLE_\nKaarle Alfred Castr\xc3\xa9n\n_START_PARAGRAPH_\nKaarle Alfred Castr\xc3\xa9n (26. marraskuuta 1845 Sotkamo \xe2\x80\x93 22. huhtikuuta 1873 Helsinki) oli suomalainen historiantutkija. H\xc3\xa4n oli ensimm\xc3\xa4isi\xc3\xa4 suomeksi kirjoittaneita historiantutkijoita ja toimi Suomen muinaismuistoyhdistyksen ensimm\xc3\xa4isen\xc3\xa4 sihteerin\xc3\xa4._NEWLINE_Castr\xc3\xa9n syntyi Sotkamon pit\xc3\xa4j\xc3\xa4nkirjurin v\xc3\xa4h\xc3\xa4varaiseen perheeseen nuorimpana lapsena. Menetetty\xc3\xa4\xc3\xa4n is\xc3\xa4ns\xc3\xa4 kolmevuotiaana h\xc3\xa4n oli K\xc3\xa4lvi\xc3\xa4n kirkkoherrana toimineen set\xc3\xa4ns\xc3\xa4 kasvattilapsena. Castr\xc3\xa9n kiinnostui Suomen ja varsinkin Suomen sodan historiasta k\xc3\xa4ydess\xc3\xa4\xc3\xa4n koulua Kokkolassa. Ollessaan viel\xc3\xa4 koululainen h\xc3\xa4n ker\xc3\xa4si vuonna 1864 saamansa apurahan turvin etel\xc3\xa4pohjalaisten ja keskisuomalaisten muistitietoa Suomen sodasta. Tiedonkeruun pohjalta syntyi 1865 julkaistu kirja Muistelmia vuosien 1808\xe2\x80\x931809 sodasta, jossa kuvattiin varsinkin tavallisen kansan el\xc3\xa4m\xc3\xa4\xc3\xa4 sodan aikana. Saman vuoden syksyll\xc3\xa4 Castr\xc3\xa9n p\xc3\xa4\xc3\xa4si ylioppilaaksi Vaasan lukiosta ja aloitti Helsingin yliopistossa historianopinnot. H\xc3\xa4n valmistui filosofian kandidaatiksi 1871. Opiskeluaikanaan ja sen j\xc3\xa4lkeen Castr\xc3\xa9n ty\xc3\xb6skenteli Uuden Suomettaren aputoimittajana ja teki vapaa-ajallaan tutkimusta Suomen historiasta. Suomalaisuusaatteen kannattajana h\xc3\xa4n julkaisi kaikki tutkielmansa suomeksi. T\xc3\xa4rkeimm\xc3\xa4t niist\xc3\xa4 olivat 1867 ilmestynyt tutkielma Kajaanin l\xc3\xa4\xc3\xa4nin historiasta vuosilta 1650\xe2\x80\x931750 sek\xc3\xa4 1872 ilmestynyt Suomalaisuus 1738 vuoden valtiop\xc3\xa4ivill\xc3\xa4 ._NEWLINE_Castr\xc3\xa9n oli Suomen Muinaismuistoyhdistyksen perustajia ja toimi sen ensimm\xc3\xa4isen\xc3\xa4 sihteerin\xc3\xa4. H\xc3\xa4n toimitti kansanvaistuksellista kirjasarjaa Kansankirjaston vihkosia ja jakoi niit\xc3\xa4 kauppiaille, jotta n\xc3\xa4m\xc3\xa4 tarjoaisivat niit\xc3\xa4 asiakkailleen kaupanp\xc3\xa4\xc3\xa4llisin\xc3\xa4 ilmaisiksi. Castr\xc3\xa9nin ura katkesi h\xc3\xa4nen kuollessaan 27-vuotiaana keuhkotautiin._NEWLINE_Kaarle Alfred Castr\xc3\xa9n oli Suomen presidentti K. J. St\xc3\xa5hlbergin eno.'